**Πρόγραμμα ΓΕΦΥΡΑ - Kαταβολές Κρατικής Επιδότησης**

* Τα βήματα για την επιδότηση είναι τα εξής:
	1. Υποβολή αίτησης (έληξε στις 31/10/2020)
	2. Διενέργεια ελέγχων (για το αν πληρούνται τα κριτήρια επιλεξιμότητας)
	3. Έγκριση επιδότησης (εφόσον πληρούνται τα κριτήρια επιλεξιμότητας)
	4. Συνεννόηση με την τράπεζα / διαχειριστή δανείων (για το πότε θα ξεκινήσει η καταβολή της επιδότησης)
	5. Καταβολή επιδότησης:
		+ **Εάν το δάνειο είναι εξυπηρετούμενο**, τότε η καταβολή της επιδότησης ξεκινά 1 ή 2 μήνες μετά τη λήξη της αναστολής πληρωμής και πραγματοποιείται κατά την τελευταία εργάσιμη μέρα του μήνα. Η καταβολή της επιδότησης πρέπει να ξεκινήσει το αργότερο στις 30/4/2021, για όσα δάνεια έληξε η αναστολή πληρωμής εντός του Μαρτίου 2021.
		+ **Εάν το δάνειο είναι μη εξυπηρετούμενο**, τότε η καταβολή της επιδότησης ξεκινά 1 ή 2 μήνες μετά τη σύναψη σύμβασης ρύθμισης δανείου με την τράπεζα ή διαχειριστή δανείου και πραγματοποιείται κατά την τελευταία εργάσιμη μέρα του μήνα. Η ρύθμιση του δανείου θα πρέπει να γίνει το αργότερο στις 31/3/2021 και συνεπώς η καταβολή της επιδότησης πρέπει να ξεκινήσει το αργότερο στις 30/4/2021, για όσα δάνεια ρυθμίστηκαν εντός του Μαρτίου 2021.
* Μέχρι 1 μήνα πριν την καταβολή της επιδότησης, ο πολίτης θα πρέπει να πληρώνει ολόκληρη τη δόση του δανείου. Άρα αν η καταβολή επιδότησης είναι να γίνει τον Ιανουάριο 2021, τότε ο πολίτης θα πρέπει να πληρώσει ολόκληρη τη δόση του δανείου έως και το Δεκέμβριο 2020.
* Το μήνα που καταβάλλεται η 1η δόση της επιδότησης, ο πολίτης καταβάλλει μόνο το ποσό συμμετοχής του (και όχι ολόκληρο το ποσό δόσης δανείου). Το ποσό αυτό πρέπει να το καταβάλλει κανονικά στην ημερομηνία που πληρώνει κάθε μήνα, όπως έχει συμφωνηθεί με την τράπεζα ή διαχειριστή δανείου. Το ποσό το καταβάλλει στον ίδιο λογαριασμό που πληρώνει κάθε μήνα, όπως έχει συμφωνηθεί με την τράπεζα ή διαχειριστή δανείου.
* Από τη στιγμή που καταβληθεί η 1η δόση της επιδότησης, τότε το Κράτος καταβάλλει την επιδότηση για ακόμη 8 μήνες, έτσι ώστε η συνολική επιδότηση να έχει διάρκεια 9 μηνών.

**Παραδείγματα:**

1. **Αν το δάνειο είναι εξυπηρετούμενο:**
	* και εγκρίθηκε η επιδότηση εντός του Οκτωβρίου και έληξε η αναστολή πληρωμής τον Οκτώβριο, τότε η 1η δόση επιδότησης καταβλήθηκε είτε στις 30/11/2020 είτε στις 31/12/2020.
	* και εγκρίθηκε η επιδότηση εντός του Νοεμβρίου και έληξε η αναστολή πληρωμής το Σεπτέμβριο, τότε η 1η δόση επιδότησης είτε καταβλήθηκε στις 31/12/2020 είτε θα καταβληθεί στις 31/1/2021.
	* και εγκρίθηκε η επιδότηση εντός του Νοεμβρίου και η αναστολή πληρωμής θα λήξει το Φεβρουάριο 2021, τότε η 1η δόση επιδότησης θα καταβληθεί είτε στις 31/3/2021 είτε στις 30/4/2021.
2. **Αν το δάνειο είναι μη εξυπηρετούμενο:**
	* και εγκρίθηκε η επιδότηση εντός του Οκτωβρίου και ρυθμίστηκε τον Οκτώβριο, τότε η 1η δόση επιδότησης καταβλήθηκε είτε στις 30/11/2020 είτε στις 31/12/2020.
	* και εγκρίθηκε η επιδότηση εντός του Νοεμβρίου και ρυθμίστηκε το Νοέμβριο, τότε η 1η δόση επιδότησης είτε καταβλήθηκε στις 31/12/2020 είτε θα καταβληθεί στις 31/1/2021.
	* και εγκρίθηκε η επιδότηση εντός του Νοεμβρίου και θα ρυθμιστεί το Φεβρουάριο 2021, τότε η 1η δόση επιδότησης θα καταβληθεί είτε στις 31/3/2021 είτε στις 30/4/2021.